D'acord amb el Decret 326/2011, de 26 d'abril, de reestructuració del Departament de Governació i Relacions Institucionals, correspon a aquest Departament, entre d'altres, la funció de coordinar la posada en marxa d'iniciatives per millorar la democràcia, la transparència i l'enfortiment de la societat civil, donar suport a les iniciatives socials per millorar la qualitat democràtica i promoure la formació, la innovació i la recerca en matèria de participació ciutadana i qualitat democràtica.
L'Agència de Gestió d'Ajuts Universitaris i de Recerca (AGAUR) va ser creada per la Llei 7/2001, de 31 de maig, amb l'objectiu d'executar els programes de beques, de préstecs, de subvencions i d'altres activitats de foment de l'estudi universitari, de la recerca científica i tècnica i de la innovació tecnològica a Catalunya.
Mitjançant el conveni de col·laboració formalitzat entre el Departament de Governació i Relacions Institucionals i l'AGAUR en data 11 de desembre de 2012 s'encarrega a l'AGAUR la gestió de la convocatòria per a la concessió d'ajuts a projectes de recerca en l'àmbit de la qualitat democràtica.
Atès el que estableix el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei esmentada, a proposta del director general de Relacions Institucionals i amb el Parlament, i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat,
Aprovar les bases reguladores dels ajuts a projectes de recerca en l'àmbit de la qualitat democràtica, que consten en l'annex d'aquesta Ordre.
Obrir la convocatòria d'ajuts a projectes de recerca en l'àmbit de la qualitat democràtica per a l'any 2013.
L'import màxim destinat a aquesta convocatòria és de seixanta mil euros (60.000 €), amb un import per ajut d'entre sis mil euros (6.000 €) i deu mil euros (10.000 €), amb càrrec a la posició pressupostària GO08D/440680000/1310/0000 del pressupost del Departament de Governació i Relacions Institucionals per a 2013.
L'atorgament dels ajuts resta condicionat a l'existència de crèdit adequat i suficient en el moment de la resolució de la concessió.
4.1 El termini de presentació de les sol·licituds és d'un mes a comptar de la publicació de la convocatòria al DOGC.
4.2 Les sol·licituds s'han de presentar telemàticament [URL] i en format paper en el registre de l'AGAUR (passeig de Lluís Companys, 23, 08010 Barcelona), sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.3 L'imprès normalitzat de sol·licitud ha d'estar a disposició de les persones interessades a les dependències de l'AGAUR (passeig de Lluís Companys, 23, 08010 Barcelona), en el web [URL], a les dependències de la Subdirecció General de Foment de la Qualitat Democràtica (avinguda de la Diagonal, 409, 4a planta, 08008 Barcelona), en el web del Departament de Governació i Relacions Institucionals [URL] i a l'Oficina Virtual de Tràmits [URL].
4.4 Les persones sol·licitants poden disposar de la matriu de dades de l'Enquesta de participació i política 2011.
La petició es pot fer mitjançant l'imprès normalitzat de sol·licitud de l'ajut.
5.1 La resolució de la convocatòria correspon al/a la conseller/a de Governació i Relacions Institucionals, a proposta de la persona titular de la Subdirecció General de Foment de la Qualitat Democràtica o, si escau, l'òrgan que la substitueixi, d'acord amb l'acta de la Comissió de Selecció.
5.2 El termini màxim per resoldre és de sis mesos a comptar de la data de finalització del termini per presentar les sol·licituds.
Un cop transcorregut aquest termini sense resolució expressa, les sol·licituds s'entenen desestimades.
5.3 L'AGAUR ha de notificar individualment la resolució de la convocatòria a les entitats interessades d'acord amb els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
A efectes informatius, les entitats interessades poden consultar el resultat de la resolució en els webs de l'AGAUR i del Departament de Governació i Relacions Institucionals.
5.4 Contra la resolució, que exhaureix la via administrativa, les persones interessades poden interposar recurs de reposició davant el/la conseller/a de Governació i Relacions Institucionals, en el termini d'un mes des de la notificació, d'acord amb els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o recurs contenciós administratiu davant el Tribunal Superior de Justícia de Catalunya, en el termini de dos mesos des de la notificació, en els termes de la Llei 29/1998, de 13 de juliol, reguladora de la jurisdicció contenciosa administrativa.
5.5 D'acord amb l'article 18 de la Llei 38/2003, de 17 de novembre, general de subvencions, la resolució de concessió es publicarà en el DOGC.
Aquesta Ordre entra en vigor l'endemà de la publicació en el DOGC.
Contra l'acte de convocatòria, que exhaureix la via administrativa, i les bases reguladores, les persones interessades poden interposar recurs contenciós administratiu davant el Tribunal Superior de Justícia de Catalunya en el termini de dos mesos a comptar de la data de publicació en el DOGC.
Amb caràcter previ, contra l'acte de convocatòria les persones interessades poden interposar recurs de reposició davant el/la conseller/a de Governació i Relacions Institucionals en el termini d'un mes a comptar de la publicació al DOGC.
Barcelona, 17 de desembre de 2012
Vicepresidenta del Govern i consellera de Governació
Bases reguladores dels ajuts a projectes de recerca en l'àmbit de la qualitat democràtica.
Aquestes bases tenen per objecte regular els ajuts a projectes de recerca originals i inèdits en matèria de qualitat democràtica, que permetin obtenir resultats científics i propostes d'intervenció aplicables en aquest àmbit.
2.1 Poden ser beneficiàries d'aquests ajuts les universitats que formen part del sistema universitari català i les entitats públiques o privades de Catalunya sense finalitat de lucre que tinguin la recerca com a una de les seves activitats principals.
2.2 En la sol·licitud s'ha de determinar la persona responsable de l'execució del projecte.
L'execució del projecte correspon a un equip de recerca adscrit a l'entitat beneficiària.
2.3 Els equips de recerca han d'estar constituïts per:
a) Un mínim de sis persones investigadores amb tres doctors/ores, de les quals, com a mínim dues, han de tenir dedicació completa i estar vinculades estatutàriament o contractualment a la plantilla universitària o del centre de recerca.
Una d'aquestes dues persones assumeix la responsabilitat del projecte i pot actuar en nom i representació de l'entitat beneficiària.
Les persones amb contractes ICREA, Ramón y Cajal o altres contractes postdoctorals amb una durada mínima de dos anys computen com a membres de l'equip de recerca amb vinculació permanent.
b) La resta de l'equip pot tenir la composició següent: personal vinculat contractualment o estatutàriament a les persones beneficiàries, becaris/àries, personal contractat predoctoral o postdoctoral amb credencial o personal tècnic de suport a la recerca, que pot formar part de l'equip sempre que tingui caràcter investigador.
c) Poden formar part dels equips de recerca persones vinculades a altres institucions o entitats no universitàries ni de recerca relacionades amb el tema d'estudi de la proposta.
No pot constar cap persona com a membre de dos o més equips de recerca.
2.4 Els membres dels equips de recerca poden ser de diferents universitats o centres de recerca, però el projecte, a efectes econòmics i administratius, resta vinculat a la institució d'adscripció de la persona responsable.
—3 Activitats i conceptes subvencionables
3.1 Els treballs de recerca han de versar sobre algun dels temes inclosos en els àmbits de recerca següents:
Compliment, control i rendició de comptes dels governs.
Indicadors de transparència i d'accés a la informació.
Participació política i noves tecnologies.
El Govern, l'Administració i la ciutadania: interacció entre les estructures de presa de decisions i la ciutadania en el procés de definició del problema, de decisió, d'implementació i d'avaluació de les polítiques públiques.
Sistema d'indicadors d'avaluació de la qualitat democràtica.
L'avaluació de l'impacte de la participació ciutadana.
Comportament electoral: participació, desafecció, representativitat i funcionament de la democràcia.
Participació democràtica en el context de la globalització i de les institucions globals.
La gestió ciutadana d'equipaments i espais públics.
Actors col·lectius i qualitat democràtica: associacions, partits polítics i mitjans de comunicació.
Democratització de les estructures de presa de decisions.
Drets de ciutadania i participació.
3.2 Resten exclosos de l'objecte d'aquests ajuts els treballs de tesi doctoral.
Tampoc no són subvencionables els projectes que tinguin com a objecte l'organització i la realització de cursos, seminaris o congressos.
3.3 Les propostes han de ser projectes originals que no hagin rebut finançament de la Generalitat de Catalunya o d'altres administracions o d'entitats públiques o privades i han de crear nou coneixement que tingui aplicabilitat i impacte en la societat.
3.4 El Departament de Governació i Relacions Institucionals ha de posar a disposició de les entitats sol·licitants, amb la petició prèvia, inclosa en el formulari de sol·licitud, les matrius de dades que s'indiquin en cada convocatòria.
3.5 Els projectes s'han d'implementar en el període màxim d'un any a comptar de la notificació de la resolució de concessió de l'ajut.
Excepcionalment, i amb sol·licitud prèvia motivada de l'entitat interessada, la Subdirecció General de Foment de la Qualitat Democràtica pot atorgar una pròrroga que en cap cas no pot ser superior a tres mesos.
En cas de sol·licitar l'ampliació, la sol·licitud s'ha de presentar abans que finalitzi el període inicial d'execució.
3.6 Són despeses subvencionables les derivades de:
a) La incorporació de personal de suport a la recerca, mitjançant qualsevol modalitat d'adscripció laboral temporal o de becaris/àries, d'acord amb la normativa que sigui aplicable al centre que rep l'ajut.
b) L'adquisició de material inventariable o bibliogràfic directament relacionat amb l'objecte de l'ajut.
c) L'adquisició de material fungible.
d) Els desplaçaments per fer treball de camp directament vinculat a la recerca, fins a un màxim del 20% de l'import atorgat.
e) Altres despeses, degudament justificades i directament relacionades amb l'assoliment dels objectius del projecte de recerca, fins a un màxim del 20% de l'import atorgat.
3.7 No són despeses subvencionables les despeses derivades de:
a) Les retribucions de personal funcionari ni de personal fix vinculat estatutàriament o contractualment a l'entitat sol·licitant.
b) L'adquisició d'equipament informàtic.
c) Les despeses protocol·làries i els costos indirectes.
4.1 La quantia dels ajuts serà la que es determini a cada convocatòria, d'acord amb la disponibilitat pressupostària.
4.2 Les persones beneficiàries poden subcontractar serveis o activitats relacionades amb l'objecte de l'ajut i que no pot assumir directament l'equip de recerca, sempre que s'indiqui prèviament en el pressupost i no superi el 40% de l'import atorgat.
L'AGAUR actua com a entitat col·laboradora en el lliurament dels ajuts i és l'ens encarregat de rebre les sol·licituds i qualsevol altra documentació complementària que presentin les persones interessades, de notificar la resolució de la convocatòria i de fer tots els actes de gestió administrativa relacionats amb els ajuts.
6.1 La sol·licitud, d'acord amb el model normalitzat, l'ha de formalitzar la persona responsable del projecte amb el vistiplau del/de la vicerector/a competent en la matèria o de la direcció de la institució sol·licitant.
6.2 Les sol·licituds s'han de presentar en el lloc i de la manera que s'indica en la convocatòria corresponent.
6.3 La impossibilitat tècnica o d'altra índole de tramesa electrònica de la sol·licitud no eximeix, en cap cas, la persona sol·licitant de l'obligació de trametre-la dins del termini establert en la convocatòria.
En cas que es produeixi alguna incidència o diferència entre els impresos presentats telemàticament i els presentats en format paper, preval la sol·licitud presentada en format paper.
És obligatori presentar els impresos signats en format paper en el termini establert en la convocatòria per presentar les sol·licituds de l'ajut.
6.4 L'imprès de sol·licitud normalitzat està integrat per un formulari general i un document annex.
En el formulari general s'han d'especificar:
Institució sol·licitant (perceptora de l'ajut).
Títol i breu resum del projecte.
Relació dels membres que integren l'equip de recerca (inclosa la persona responsable).
En el document annex al formulari s'ha d'especificar:
Adscripció a algun dels àmbits de recerca assenyalats a la base reguladora 3.
Argumentació dels objectius, pla de treball i cronograma.
Model de seguiment i avaluació del projecte.
Bibliografia relacionada amb la temàtica.
Impacte i aplicabilitat del projecte, tenint en compte les propostes d'intervenció que en poden derivar.
Currículum de l'investigador/la investigadora principal i dels membres de l'equip de recerca en relació amb l'objecte de la convocatòria i el tema de la recerca.
Descripció de l'organigrama de treball i coordinació.
Sol·licitud de la matriu de dades que consta en la convocatòria, si escau.
Pressupost de l'activitat, desglossat per conceptes.
6.5 Juntament amb la sol·licitud s'ha de trametre la documentació següent:
Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com amb la Tresoreria General de la Seguretat Social.
Declaració responsable de no tenir cap deute contret amb l'Administració de la Generalitat de Catalunya i les seves entitats autònomes.
Declaració responsable de no haver sol·licitat ni rebut ajuts, premis o subvencions pel mateix projecte de la Generalitat de Catalunya o d'altres administracions o entitats públiques o privades, nacionals o internacionals.
Declaració responsable sobre el compliment de les mesures d'integració social de persones discapacitades d'acord amb la normativa vigent.
Declaració responsable d'eradicació de la violència masclista d'acord amb la normativa vigent.
Declaració responsable sobre el compliment de la normativa en matèria de política lingüística.
Declaració responsable de no estar inclòs en cap de les circumstàncies que preveu l'article 13 de la Llei 38/2003, de 17 de novembre, general de subvencions.
Que són certes i completes les dades que es detallen en la sol·licitud, així com en tota la documentació annexa.
Autorització l'AGAUR per fer les consultes necessàries a l'efecte de verificar les dades d'identitat de la persona signant i les dades d'identificació fiscal de l'entitat sol·licitant, així com de comprovar que l'entitat sol·licitant està al corrent de les seves obligacions tributàries i amb la Seguretat Social.
En cas que no s'autoritzi la comprovació, l'entitat ha de trametre juntament amb la sol·licitud una fotocòpia compulsada del document d'identitat de la persona signant i del document d'identificació fiscal de l'entitat sol·licitant, així com els certificats acreditatius corresponents.
Imprès de sol·licitud de transferència bancària per a pagaments de la Tresoreria de la Generalitat de Catalunya, original i degudament emplenat amb la signatura i segell de l'entitat bancària i del representant de l'entitat sol·licitant.
6.6 La presentació de la sol·licitud comporta la plena acceptació de les bases reguladores.
6.7 L'AGAUR pot demanar tota la informació complementària que consideri necessària per avaluar les sol·licituds.
6.8 Si la sol·licitud no compleix els requisits establerts o no s'hi adjunten els documents esmentats, l'AGAUR ha de requerir l'entitat sol·licitant, d'acord amb els articles 58 i 59 de la Llei 30/1992, de 26 de novembre, perquè en el termini de deu dies hàbils esmeni el defecte o adjunti els documents corresponents, tot indicant que si no ho fa es considera que desisteix de la sol·licitud, d'acord amb el que disposa l'article 71 de la Llei 30/1992, de 26 de novembre.
7.1 Les sol·licituds s'avaluen en dues fases.
7.2 La primera fase d'avaluació correspon a òrgans externs i persones expertes, d'acord amb el procediment d'avaluació de l'AGAUR i el seu reglament d'avaluació.
Cada expedient serà avaluat per un mínim de dues persones expertes i externes, d'acord amb els criteris i puntuacions següents:
a) Qualitat científica del projecte: caràcter innovador dels objectius, les hipòtesis i la metodologia, claredat i coherència del pla de treball i l'organització del projecte (20 punts).
b) Contextualització, justificació i coneixement de l'estat actual de la temàtica de recerca i dels seus antecedents (també tenint en compte l'àmbit internacional), rellevància i interès del tema proposat i dels resultats esperats (15 punts).
c) Impacte social i aplicabilitat dels resultats, beneficis potencials generats pels resultats i aplicacions que puguin derivar en diferents àmbits socials (20 punts).
d) Equip humà: trajectòria científica de l'investigador/la investigadora responsable i de la resta de l'equip en relació amb la temàtica proposada, valoració general de l'organigrama i de la composició de l'equip de treball (15 punts).
e) Adequació del pressupost (10 punts).
7.3 La segona fase d'avaluació correspon a la Comissió de Selecció.
Els membres de la Comissió de Selecció són nomenats pel conseller/per la consellera de Governació i Relacions Institucionals:
a) El/la director/a del Programa d'Innovació i Qualitat Democràtica, que la presideix.
b) Una persona representant de la direcció general competent en matèria de recerca del Departament d'Economia i Coneixement.
c) El/la responsable d'avaluació i recerca de la direcció general competent en matèria de relacions institucionals i amb el Parlament.
d) Tres persones de reconegut prestigi en diferents disciplines relacionades amb la qualitat democràtica.
e) La persona titular de la direcció executiva de l'AGAUR, o la persona en qui delegui, que actua com a secretari/ària, amb veu però sense vot.
Es vetllarà per garantir la paritat de gènere en la Comissió de Selecció, sempre que sigui possible.
7.4 La Comissió de Selecció s'encarrega de valorar l'adequació del projecte als temes inclosos en els àmbits de recerca detallats en la base reguladora 3, així com l'interès i la novetat del projecte en el marc del Programa d'Innovació i Qualitat Democràtica.
La puntuació màxima que es pot atorgar és de 20 punts, que se sumen als atorgats en la primera fase.
7.5 En cas d'empat, la Comissió de Selecció pot prioritzar els projectes amb participació de dones investigadores, tant com a investigadores principals, com a participants en els equips.
7.6 La Comissió de Selecció pot ser assessorada per òrgans externs i experts i hi pot assistir el personal tècnic de l'AGAUR.
La Comissió de Selecció pot entrevistar les persones responsables del projecte en qualsevol moment del procés d'avaluació i de selecció, en cas que ho consideri necessari.
7.7 S'ha d'aixecar acta de les dues fases d'avaluació en la qual es detallaran les sol·licituds ordenades per puntuació.
Es pot proposar una llista prioritzada de reserva integrada per les sol·licituds que no hagin estat proposades perquè siguin estimades.
7.8 La concessió dels ajuts es tramita en règim de concurrència competitiva, de conformitat amb els criteris de valoració establerts en les bases reguladores.
Per avaluar les sol·licituds s'ha de tenir en compte exclusivament la documentació aportada per les entitats interessades i, per tant, es prescindirà del tràmit d'audiència, de conformitat amb l'article 24.4 de la Llei 38/2003, de 17 de novembre, general de subvencions.
En cas que es produeixi alguna renúncia, l'òrgan competent per resoldre la convocatòria pot adjudicar l'ajut a candidatures de la llista prioritzada de reserva.
Les acceptacions de les renúncies i les substitucions s'han de notificar individualment a les entitats interessades, d'acord amb els articles 58 i 59 de la Llei 30/1992, de 26 de novembre, de règim jurídic d'administracions públiques i del procediment administratiu comú.
9.1 El lliurament dels ajuts correspon a l'AGAUR, d'acord amb el que disposa l'article 91.c) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
9.2 L'import de l'ajut es lliura en dos pagaments.
El primer, equivalent al 80% del total, en concepte de bestreta, es tramita un cop es resol la convocatòria.
El pagament del 20% restant es tramita quan l'entitat beneficiària hagi presentat la documentació justificativa, d'acord amb el que preveu la base reguladora 10.
9.3 Amb caràcter previ al pagament, l'AGAUR comprovarà que les persones beneficiàries estiguin al corrent de les obligacions tributàries amb l'Agència Estatal d'Administració Tributària i amb l'Administració Tributària de Catalunya, així com de les obligacions amb la Seguretat Social.
Si com a conseqüència de les anteriors comprovacions es detecta alguna irregularitat, l'AGAUR requerirà a les entitats interessades la presentació dels certificats corresponents.
—10 Termini i forma de justificació
10.1 Les entitats beneficiàries dels ajuts han de justificar l'execució efectiva del projecte durant els dos mesos següents a la finalització del període d'implementació establert en la base reguladora 3, mitjançant els models normalitzats.
10.2 La documentació justificativa s'ha de presentar en el registre de l'AGAUR, sens perjudici del que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
10.3 Les persones beneficiàries han de presentar la documentació següent:
a) Dos exemplars del projecte executat segons el model normalitzat, signat per la persona responsable, en format paper i en suport electrònic.
S'han d'incorporar dos exemplars de tot el material de promoció editat.
b) Certificat del/de la gerent o la persona responsable de la gestió econòmica de la institució en què s'indiqui que l'import atorgat s'ha registrat en la comptabilitat de l'entitat beneficiària i que l'ajut s'ha destinat a la finalitat per a la qual ha estat concedit, amb una relació detallada dels conceptes i de les despeses.
La institució responsable ha de justificar l'import total de les despeses consignat en el pressupost del projecte.
11.1 La Subdirecció General de Foment de la Qualitat Democràtica o, si escau, l'òrgan que la substitueixi, i l'AGAUR poden fer una revisió en qualsevol moment de l'estat del desenvolupament del projecte de recerca o de la proposta d'actuació durant la seva execució i poden requerir qualsevol tipus d'informació documental o presencial.
11.2 Un cop transcorreguts sis mesos des de la data de notificació de la resolució de concessió de l'ajut, les entitats beneficiàries han de lliurar un informe sobre l'estat d'execució del projecte, d'acord amb el model normalitzat.
—12 Altres obligacions de les persones beneficiàries
12.1 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
12.2 La concessió de l'ajut comporta la cessió gratuïta a l'Administració de la Generalitat de Catalunya dels drets d'explotació sobre l'obra resultant del projecte, de manera no exclusiva i per un període de 10 anys en condicions de ser reproduït, i per a un àmbit territorial mundial, concretament els drets de reproducció, distribució, comunicació pública i transformació, per a finalitats no lucratives.
Sens perjudici d'això, d'acord amb el Reial decret legislatiu 1/1996, de 12 d'abril, que aprova el Text refós de la Llei de propietat intel·lectual, l'Administració de la Generalitat farà constar l'autoria del projecte.
Aquesta cessió comprèn els formats i les modalitats d'explotació actualment coneguts, inclosa la publicació a Internet.
En tot el que no preveu expressament és aplicable el Reial decret legislatiu 1/1996, de 12 d'abril, pel qual s'aprova el Text refós de la Llei de propietat intel·lectual.
12.3 Les persones beneficiàries dels ajuts podran explotar el contingut parcial o total del treball resultant, sempre que ho hagin comunicat prèviament al Departament de Governació i Relacions Institucionals, especificant de forma detallada el tipus d'explotació que en faran.
En tots els casos s'haurà de fer constar que les obres s'han dut a terme amb un ajut a la recerca del Departament de Governació i Relacions Institucionals en el marc del Programa d'Innovació i Qualitat Democràtica.
Aquesta referència s'haurà de fer emprant el nom complet del Programa, en llengua catalana, encara que l'edició es faci en una altra llengua.
12.4 Les persones beneficiàries dels ajuts estan obligades a col·laborar amb el Departament de Governació i Relacions Institucionals en la divulgació del treball, ja sigui amb la presentació pública dels resultats o amb la participació en una activitat formativa.
—13 Revocacions i infraccions administratives
L'incompliment per part de les persones beneficiàries de qualsevol de les obligacions que estableixen les bases reguladores i la convocatòria, o de la resta d'obligacions establertes per la normativa aplicable, o la no realització d'una part o de la totalitat de les activitats subvencionades, són causa de revocació parcial o total de l'ajut concedit.
Sens perjudici d'això, els incompliments esmentats poden ser constitutius d'una infracció administrativa en matèria de subvencions, i poden donar lloc a la incoació del procediment sancionador corresponent.
—14 Tractament de dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal facilitades per les persones sol·licitants han de ser tractades amb la finalitat de gestionar i tramitar les convocatòries, d'acord amb els principis de seguretat i confidencialitat que la normativa sobre protecció de dades estableix.
En tot allò que no estigui previst en aquestes bases, les persones beneficiàries dels ajuts queden subjectes a les disposicions sobre subvencions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions; el Reial decret 887/2006, de 21 de juliol, que aprova el Reglament de la Llei 38/2003, de 17 de novembre, general de subvencions, i l'Ordre d'1 d'octubre de 1997, sobre tramitació, justificació i control d'ajuts i de subvencions.